Magánterület. Magánügy?

A bántalmazás, különösen a szexuális bántalmazás, sokak számára kínos téma, amiről senki sem beszél szívesen. Pedig valószínűleg mind érezzük, hogy fontos és szükséges tudnunk és beszélnünk róla. Akkor mégis mi lehet az oka, hogy sokszor nem tesszük, sőt a nyilvánvaló jeleket sem vesszük észre?

Kívülállóként, akár ismerősök, akár pedagógusok vagyunk, sokszor nehéz eldönteni, **mi a feladatunk** ilyen esetekben. Hol van a felelősségünk határa? Pontosan mit kellene tennünk? Egyáltalán honnan tudjuk, hogy erőszak történt? Ezek nagyon is jogos kérdések – ahogyan a belőlük fakadó bizonytalanság is.

A szexuális bántalmazás gyakran esik az úgynevezett szürke zónába. Vagyis nehéz egyértelműen eldönteni, hogy pontosan mi történt, egyáltalán történt-e bármi. Ennek fő oka, hogy a bántalmazók általában – a közhiedelemmel ellentétben – **ismerősök** (barátok, szomszédok, pedagógusok stb.), de leggyakrabban családtagok. Még akkor sem lehet mindig tisztázni a pontos részleteket, amikor az elkövető nem közvetlen ismerős.

Családon belül és más, zárt közösségek (iskola, baráti körök stb.) esetében a **titkolózás** még erőteljesebb. A családok, iskolák, baráti társaságok ezzel próbálják fenntartani a normalitás látszatát. De az is igaz, hogy nehéz szembesülni a ténnyel: ilyen a *mi intézményünkben, a mi családunkban* is előfordulhat. A tagadás azonban csak tovább nehezíti az áldozatok helyzetét.

A szexuális abúzus mindig erőteljes **szégyenérzet**tel és **bizalomvesztés**sel társul, ami a családon belül és/vagy tekintélyszemélyek által elkövetett erőszak esetében a legerősebb. Ez ráadásul nem csak az elkövetőre, hanem a gyermek környezetének egészére kiterjedhet. Ha beszélnek is egyáltalán az eset(ek)ről, a családtagok reakciója sokszor negatív; az áldozatok elutasítással és hitetlenséggel szembesülnek támogatás és védelem helyett. Legtöbbször azonban annak érdekében, hogy a családot továbbra is összetartsák, vagy éppen a rettegés miatt, hogy a bántalmazó bármikor bosszút állhat (hiszen egy háztartásban élnek), a gyermekek hallgatnak. Kisebbeknél az is előfordul, hogy egyáltalán nincsenek tisztában azzal, mi történik velük. Ugyanez igaz iskolai, baráti közösségekre is.

A szexuális bántalmazás lelki hatásait oldalakon keresztül sorolhatnánk. Ebből most, a teljesség igénye nélkül, csak néhány fontosabbat emelnék ki szemléltetésképpen. A gyermekek gyakran hibáztatják saját magukat az elszenvedett erőszakért, ami önmaguk elutasításához, elidegenedettség érzéshez és gyakran **ön-agresszió**hoz vezet. Ezenközben eltávolodnak a környezetüktől, megbélyegzettnek érzik magukat, képtelenek egészséges kötődést kialakítani. Gyakori a kontrollvesztés érzése, ami nem csak az életükre, hanem a saját testükre is kiterjed – ezt a pszichológia disszociációnak nevezi. A trauma teljes további életükre kihathat, függően az ügy kimenetelétől, az áldozatok személyiségétől, és a kapott támogatás mértékétől.

Ezek nyilvánvalóan súlyos következmények, amelyeknek minimalizálására kell törekednünk. A legfontosabb természetesen a megelőzés volna – ezért **a fehérnemű-szabály megtanítása** hasznos lépés lehet a kisebbeknél. Sajnos azonban ez önmagában még nem megoldás. A családon belüli szexuális erőszakért éppen az áldozat tehető legkevésbé felelőssé, és ő a legkevésbé cselekvőképes. A gyermekeknek tulajdonképpen az egyetlen lehetőségük a segítség kérés – erre kell őket elsősorban bátorítanunk, és ezzel adhatjuk újra a kezükbe az elveszettnek hitt kontrollt.

Tehát amit tehetünk, hogy biztosítjuk a gyermek számára azt a biztonságot, amit a családján belül, vagy a bántalmazó kapcsolatban elveszített. Fontos, hogy a pedagógus minden esetben a gyermek érdekeit és egészségét tartsa szem előtt. Az az ideális, ha már kezdettől olyan kapcsolat kialakítására törekszünk, amely **biztonságos közeg**et nyújt. Olyat, amiben a gyermek mer segítséget kérni, vagy beszélni a bántalmazásról. Ez nem túlzott bizalmaskodást jelent. Nem kell minden szünetben megkérdeznünk, hogyan érzik magukat, minden rendben van-e otthon. De figyeljünk oda rájuk, vegyük észre, ha a viselkedésükben, külsejükön valami hirtelen megváltozik. Teremtsünk rá lehetőséget, bátorítsuk őket, tudassuk velük, hogy szükség esetén fordulhatnak hozzánk. Ne felejtsük el, hogy a bátalmazáshoz kapcsolódó erős szégyenérzet gyakran visszatartja a gyermekeket a segítségkéréstől – és ez különösen igaz lehet a kortárs csoport, az osztály előtt. Ezért érdemes lehet olyan **jelzőrendszer**t kidolgozni, ami segíti az áldozatot, hogy probléma esetén feltűnésmentesen tudathassa velünk. Sokszor már az is segít, ha beszélhetnek a bántalmazásról, azonban a mi feladatunk, hogy szükség esetén külső segítők, szakemberek bevonásáról gondoskodjunk, amennyiben a gyermek jólléte érdekében ez szükséges.

Vagyis nem csak a diákoknak, a pedagógusoknak is tudniuk kell segítséget kérni. Mindenki hibázik, és senki nem tud minden helyzetet megoldani. Éppen ezért, ha azt érezzük, hogy egy probléma túlnő rajtunk, vagy nem tudjuk, mit tegyünk, **kérjünk segítséget** szakemberektől, segélyszervezetektől – de a titoktartást mindig vegyük nagyon komolyan.

Segélyszervezetek:

* Országos Kríziskezelő és Információs Telefonszolgálat: +36 80 20-55-20
* Kék Vonal Lelkisegély-Vonal: 116 111
* Eszter Ambulancia (segítség szexuális erőszak áldozatainak) telefon: +36 (1) 466 9872 email: info@eszteralapitvany.hu posta cím: 1525 Budapest, Pf.:41
* NANE: Segélyvonal bántalmazott nőknek és gyerekeknek: 06-80-505-101 minden hétköznap este (kivéve szerdán) 18 és 22 óra között
* Segélyvonal szexuális erőszak túlélőinek: 06-40-630-006, hétfőnként: 10–14, szerdánként: 14–18, péntekenként: 10–14 óráig